**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

**« » 2020 թվականի N -Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2006 ԹՎԱԿԱՆԻ ՄԱՅԻՍԻ 26-Ի N 825-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

Ղեկավարվելով «Նորմատիվ իրավական ակտերի մասին» օրենքի 34-րդ հոդվածով՝ Հայաստանի Հանրապետության կառավարությունը ***որոշում է.***

1. Հայաստանի Հանրապետության կառավարության 2006 թվականի մայիսի 26-ի «Կալանավորված անձանց և դատապարտյալների բուժսանիտարական և բուժկանխարգելիչ օգնությունը կազմակերպելու, առողջապահական մարմինների բուժական հիմնարկներից օգտվելու և այդ նպատակով դրանց բժշկական անձնակազմին ներգրավելու կարգը հաստատելու մասին» N 825-Ն որոշմամբ հաստատված հավելվածում (այսուհետ՝ Հավելված) կատարել հետևյալ փոփոխությունները և լրացումները.
2. Հավելվածի 8-րդ կետը շարադրել հետևյալ խմբագրությամբ.

«8. Կալանավորված անձը՝ կալանավորվածներին պահելու վայր (այդ թվում` տարանցմամբ), իսկ դատապարտյալը քրեակատարողական հիմնարկ ընդունվելիս՝ բժշկական զննություն անցնելու նպատակով տեղափոխվում է կարանտինային ստորաբաժանում: Ազատությունից զրկված անձանց բժշկական զննությունն իրականացվում է անհապաղ, բայց ոչ ուշ, քան 24 ժամվա ընթացքում:».

2) Հավելվածի 10-րդ կետի 2-րդ ենթակետում «խոշտանգումների» բառը փոխարինել «խոշտանգման և վատ վերաբերմունքի այլ ձևերի» բառերով.

1. Հավելվածի 14-րդ կետի 3-րդ ենթակետը շարադրել հետևյալ խմբագրությամբ.

«3) Խոշտանգման և վատ վերաբերմունքի այլ ձևերի հետ կապված բժշկական և հոգեբանական զննությունների արձանագրության (այսուհետ՝ Արձանագրություն) ձևաթղթի մեջ: Արձանագրության ձևաթղթի և դրան կից փաստաթղթերի ձևերը, ինչպես նաև Արձանագրության կազմման ուղեցույցը հաստատում է Հայաստանի Հանրապետության արդարադատության նախարարը:».

4) Հավելվածի 15-րդ կետի 1-ին ենթակետում «խոշտանգման կամ անմարդկային կամ նվաստացնող վերաբերմունքի մասին» բառերը փոխարինել «խոշտանգման և վատ վերաբերմունքի այլ ձևերի հետ կապված» բառերով.

5) Ուժը կորցրած ճանաչել Հավելվածի 16-րդ կետը.

1. Հավելվածը լրացնել հետևյալ բովանդակությամբ 2.1-րդ գլխով.

«**ԳԼՈԻԽ 2.1. ԽՈՇՏԱՆԳՄԱՆ ԵՎ ՎԱՏ ՎԵՐԱԲԵՐՄՈՒՆՔԻ ԱՅԼ ՁԵՎԵՐԻ ՀԵՏ ԿԱՊՎԱԾ ԲԺՇԿԱԿԱՆ ԵՎ ՀՈԳԵԲԱՆԱԿԱՆ ԶՆՆՈՒԹՅՈՒՆՆԵՐԻ ԱՐՁԱՆԱԳՐՈՒԹՅԱՆ ԿԱԶՄՄԱՆ ԵՎ ՆԵՐԿԱՅԱՑՄԱՆ ԸՆԹԱՑԱԿԱՐԳԸ, ԻՆՉՊԵՍ ՆԱԵՎ ԴՐԱ ՆԿԱՏՄԱՄԲ ՎԵՐԱՀՍԿՈՂՈՒԹՅՈՒՆԸ**

16.1. Խոշտանգման կամ վատ վերաբերմունքի այլ ձևերի բացահայտման նպատակով քրեակատարողական հիմնարկում կալանավորված անձը կամ դատապարտյալը կարող է ենթարկվել բժշկական զննության՝

1) քրեակատարողական հիմնարկ մուտքի և ելքի ժամանակ.

2) պլանային, ըստ անհրաժեշտության կամ կանխարգելիչ բժշկական զննության ժամանակ.

3) խոշտանգման կամ վատ վերաբերմունքի այլ ձևերի կապակցությամբ բուժաշխատողին կամ հոգեբանին դիմելու կամ ենթադրյալ բռնության ախտանիշներ (ֆիզիկական կամ հոգեբանական) հայտնաբերվելու դեպքում.

4) պատժախուց տեղափոխելիս կամ վերադառնալիս.

5) պլանային կամ չնախատեսված խուզարկություններից հետո.

6) հացադուլ հայտարարելուց կամ այն դադարեցնելուց հետո.

7) այլ դեպքերում, երբ հնարավոր է, որ ազատությունից զրկված անձը ենթարկվել է խոշտանգման կամ վատ վերաբերմունքի այլ ձևերի:

16.2. Արձանագրության ձևաթուղթը կազմվում է, եթե՝

1) ըստ կալանավորված անձի կամ դատապարտյալի բանավոր կամ գրավոր հայտարարության՝ մարմնական վնասվածքը կամ առողջական վիճակի վերաբերյալ գանգատը հետևանք է ենթադրյալ խոշտանգման կամ վատ վերաբերմունքի այլ ձևի դրսևորման, կամ

2) բժշկական զննության արդյունքում բուժաշխատողի մոտ առկա է կասկած, որ կալանավորված անձի կամ դատապարտյալի մարմնական վնասվածքը կամ առողջական վիճակի վերաբերյալ գանգատը հետևանք է նրա նկատմամբ ենթադրյալ խոշտանգման կամ վատ վերաբերմունքի այլ ձևի դրսևորման:

16.3. Ենթադրյալ խոշտանգման կամ վատ վերաբերմունքի այլ ձևի յուրաքանչյուր դեպքում բուժաշխատողը պարտավոր է՝

1) իրականացնել պատշաճ բժշկական զննություն և լրացնել Արձանագրության ձևաթուղթը՝ դրան կցելով սահմանված փաստաթղթերը.

2) Արձանագրության ձևաթուղթը և դրան կից փաստաթղթերն ուղարկել ՊՈԱԿ-ի տնօրենին՝ իրավասու մարմին ներկայացնելու նպատակով.

3) կալանավորված անձին կամ դատապարտյալին տեղեկացնել այլընտրանքային բժշկական զննության ենթարկվելու իր իրավունքի մասին:

16.4. Արձանագրության ձևաթղթի և դրան կից փաստաթղթերի պատշաճ կազմման նկատմամբ վերահսկողությունն իրականացնում է համապատասխան քրեակատարողական հիմնարկի տարածքում տեղակայված ՊՈԱԿ-ի բժշկական ստորաբաժանման ղեկավարը կամ նրան փոխարինող անձը:

16.5. Արձանագրության ձևաթուղթը և դրան կից փաստաթղթերը կազմվում են մեկ օրինակից, որը զննությունն ավարտվելուց և համապատասխան փաստաթղթերն ստորագրվելուց հետո անհապաղ ուղարկվում է ՊՈԱԿ-ի տնօրենին: Արձանագրության ձևաթուղթը և դրան կից փաստաթղթերն ստանալուց հետո՝ անհապաղ, ՊՈԱԿ-ի տնօրենն այն փակ ծրարով ներկայացնում է Հայաստանի Հանրապետության հատուկ քննչական ծառայություն (այսուհետ՝ Հատուկ քննչական ծառայություն): Արձանագրության ձևաթուղթը և դրան կից փաստաթղթերն ուղարկվում են Հատուկ քննչական ծառայություն սույն կարգի 16.2-րդ կետով նախատեսված դեպքն առաջանալուց ոչ ուշ, քան 24 ժամվա ընթացքում։

16.6. Եթե բժշկական զննության արդյունքում հայտնաբերված մարմնական վնասվածքի կամ առողջական վիճակի վերաբերյալ գանգատի հանգամանքները պարզ չեն և առկա է լրացուցիչ հետազոտություն անցկացնելու անհրաժեշտություն, ապա լրացուցիչ հետազոտության արդյունքներն ներկայացվում են Հատուկ քննչական ծառայություն ի լրումն՝ սույն կարգի 16.5-րդ կետով նախատեսված ընթացակարգով: Լրացուցիչ հետազոտության անցկացման անհրաժեշտությունը հիմք չէ Արձանագրության ձևաթուղթը և դրան կից փաստաթղթերը սահմանված ժամկետում Հատուկ քննչական ծառայություն չներկայացնելու համար:

16.7. Բուժաշխատողը կազմում է Արձանագրության ձևաթղթի և դրան կից փաստաթղթերի երեք կրկնօրինակ:

16.8. Արձանագրության ձևաթղթի և դրան կից փաստաթղթերի կրկնօրինակներից մեկը զննությունն ավարտվելուց և համապատասխան փաստաթղթերն ստորագրվելուց հետո անմիջապես տրամադրվում է կալանավորված անձին կամ դատապարտյալին, իսկ եթե զննության ենթարկվածն անչափահաս է` նաև օրինական ներկայացուցչին:

16.9. Արձանագրության երկրորդ օրինակը կցվում է կալանավորված անձի կամ դատապարտյալի ամբուլատոր բժշկական քարտին:

16.10. Արձանագրության երրորդ օրինակն ուղարկվում է ՊՈԱԿ-ի տնօրենի կողմից նշանակված պատասխանատու անձին, ով իրականացնում է մշտադիտարկում քրեակատարողական հիմնարկների տարածքում տեղակայված ՊՈԱԿ-ի բժշկական ստորաբաժանումներում Արձանագրության ձևաթղթերի և դրանց կից փաստաթղթղերի կազմման և դրանց ուղարկման նկատմամբ՝ յուրաքանչյուր ամիս ՊՈԱԿ-ի տնօրենին ներկայացնելով հաշվետվություն:»:

7) Հավելվածի 134-րդ կետի 3-րդ ենթակետը շարադրել հետևյալ խմբագրությամբ.

«3) Արձանագրության ձևաթուղթը.»:

2. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը: